CELEX: 32009R0431
Language: hu
Date: 2009-05-18
Title: A Tanács 431/2009/EK rendelete ( 2009. május 18. ) a tagállamok fizetési mérlegéhez középtávú pénzügyi támogatási mechanizmus létrehozásáról szóló 332/2002/EK rendelet módosításáról

27.5.2009   
            
            
               HU
            
            
               Az Európai Unió Hivatalos Lapja
            
            
               L 128/1
            
         
      A TANÁCS 431/2009/EK RENDELETE
   
   (2009. május 18.)
   a tagállamok fizetési mérlegéhez középtávú pénzügyi támogatási mechanizmus létrehozásáról szóló 332/2002/EK rendelet módosításáról
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 308. cikkére,
   tekintettel a Bizottságnak a Gazdasági és Pénzügyi Bizottsággal folytatott konzultációt követően benyújtott javaslatára,
   tekintettel az Európai Parlament véleményére (1),
   tekintettel az Európai Központi Bank véleményére (2),
   mivel:
   
               (1)
            
            
               A nemzetközi pénzügyi válság kiterjedése és intenzitása kihat az euroövezeten kívüli tagállamok középtávú közösségi pénzügyi támogatás iránti lehetséges igényére, és a 332/2002/EK tanácsi rendeletben (3) rögzítettek szerint a tagállamoknak nyújtható hitelek összegére vonatkozó felső határ jelentős, 25 milliárd EUR-ról 50 milliárd EUR-ra történő emelését teszi szükségessé.
            
         
               (2)
            
            
               A középtávú pénzügyi támogatás működése terén nemrég szerzett tapasztalatok fényében megállapítható, hogy szükséges a Bizottság és a 332/2002/EK rendelet végrehajtásában érintett tagállamok feladatainak és felelősségi körének tisztázása. Emellett a pénzügyi támogatás nyújtásának feltételeit a Bizottság és az érintett tagállam által kötött egyetértési megállapodásban kell részletesen rögzíteni.
            
         
               (3)
            
            
               Tisztázni kell a közösségi pénzügyi támogatás pénzügyi kezelése egyes vonatkozásainak szabályait. A működéssel összefüggő okokból az érintett tagállamot fel kell kérni arra, hogy a kapott pénzügyi támogatást a nemzeti központi bankjánál vezetett külön számlán helyezze el, és az esedékes összegeket az esedékesség időpontja előtt néhány nappal utalja át az Európai Központi Banknál vezetett számlára.
            
         
               (4)
            
            
               A kapott közösségi pénzügyi támogatás körültekintő kezelésének alapvető jelentősége van. Ezért – a Központi Bankok Európai Rendszere és az Európai Központi Bank Alapokmánya 27. cikkének sérelme nélkül – e rendeletben rendelkezni kell arról, hogy az Európai Számvevőszék és az Európai Csalás Elleni Hivatal, amennyiben ezt szükségesnek ítéli, ellenőrzéseket folytathat a középtávú közösségi pénzügyi támogatásban részesült tagállamban, amiről már a megkötött hitelszerződések is rendelkeznek.
            
         
               (5)
            
            
               Ezért a 332/2002/EK rendeletet ennek megfelelően módosítani kell.
            
         
               (6)
            
            
               E rendeletet azonnal alkalmazni kell valamennyi új hitelszerződésre és – módosítás esetén – a már megkötött hitelszerződésekre,
            
         ELFOGADTA EZT A RENDELETET:
   1. cikk
   A 332/2002/EK rendelet a következőképpen módosul:
   
               1.
            
            
               az 1. cikk (1) bekezdésében a második albekezdés helyébe a következő szöveg lép:
               „A mechanizmus alapján a tagállamoknak nyújtható hitelek rendelkezésre álló összegét 50 milliárd EUR tőkeösszegre kell korlátozni.”;
            
         
               2.
            
            
               a 3. cikk (2) bekezdése helyébe a következő szöveg lép:
               „(2)   A középtávú pénzügyi támogatást kérelmező tagállam megvitatja a Bizottsággal pénzügyi szükségleteit, és kiigazítási programtervezetet nyújt be a Bizottságnak, valamint a Gazdasági és Pénzügyi Bizottságnak. A Tanács az érintett tagállam helyzete és a kérelmét támogató kiigazítási program vizsgálatát követően főszabály szerint ugyanazon ülésen határoz:
               
                           a)
                        
                        
                           a hitel vagy megfelelő finanszírozási eszköz rendelkezésre bocsátásáról, annak összegéről és átlagos futamidejéről;
                        
                     
                           b)
                        
                        
                           a középtávú pénzügyi támogatáshoz kapcsolódó gazdaságpolitikai feltételekről, tekintettel a fenntartható fizetésimérleg-helyzet visszaállítására vagy biztosítására;
                        
                     
                           c)
                        
                        
                           a hitel vagy finanszírozási eszköz folyósítási technikájáról; annak felszabadítása vagy lehívása általában egymást követő részletekben történik úgy, hogy minden egyes részlet felszabadításához igazolni kell a program végrehajtása során elért eredményeket a kitűzött célokhoz viszonyítva.”;
                        
                     
         
               3.
            
            
               a szöveg a következő 3a. cikkel egészül ki:
               „3a. cikk
               A Bizottság és az érintett tagállam egyetértési megállapodást köt egymással, amelyben részletesen rögzítik a Tanács által a 3. cikk szerint megállapított feltételeket. A Bizottság megküldi az egyetértési megállapodást az Európai Parlamentnek és a Tanácsnak.”;
            
         
               4.
            
            
               az 5. cikk helyébe a következő szöveg lép:
               „5. cikk
               A Bizottság minden szükséges intézkedést megtesz ahhoz, hogy a Gazdasági és Pénzügyi Bizottsággal együttműködve rendszeres időszakonként ellenőrizze, hogy a közösségi támogatásban részesülő tagállam gazdaságpolitikája összhangban áll-e a kiigazítási programmal, a Tanács által a 3. cikk szerint megállapított, valamint a 3a. cikkben említett egyetértési megállapodásban foglalt bármely más feltétellel. E célból a tagállamok minden szükséges információt hozzáférhetővé tesznek a Bizottság számára, és teljes mértékben együttműködnek a Bizottsággal. Az ilyen ellenőrzés megállapításai alapján a Bizottság határoz a hitel további részleteinek felszabadításáról, miután a Gazdasági és Pénzügyi Bizottság kinyilvánította véleményét.
               A Tanács határoz az eredeti gazdaságpolitikai feltételek bármely kiigazításáról.”;
            
         
               5.
            
            
               a 7. cikk a következő bekezdéssel egészül ki:
               „(5)   Az érintett tagállam külön számlát nyit nemzeti központi bankjánál a kapott középtávú közösségi pénzügyi támogatás kezelésére. Az érintett tagállam emellett a megfelelő esedékességi nap előtt hét TARGET2 (4) üzleti nappal átutalja a hitel alapján esedékes tőkét és kamatot az Európai Központi Banknál vezetett számlára.
            
         
               6.
            
            
               a szöveg a következő cikkel egészül ki:
               „9a. cikk
               A Központi Bankok Európai Rendszere és az Európai Központi Bank Alapokmánya 27. cikkének sérelme nélkül az Európai Számvevőszék jogosult bármely pénzügyi ellenőrzést vagy vizsgálatot lefolytatni a középtávú közösségi pénzügyi támogatásban részesült tagállamokban, amelyet a támogatás kezelésével összefüggésben szükségesnek ítél. Így a Bizottság, az Európai Csalás Elleni Hivatalt is ideértve, jogosult arra, hogy tisztviselőit vagy megfelelő meghatalmazással rendelkező képviselőit az érintett tagállamba küldje bármely olyan technikai vagy pénzügyi ellenőrzés vagy vizsgálat elvégzésére, amelyet a középtávú közösségi pénzügyi támogatásban részesült tagállamokban a támogatással összefüggésben szükségesnek ítél.”
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. május 18-án.
      
         
            a Tanács részéről
         
         
            az elnök
         
         J. KOHOUT
         
      
   
   
      (1)  2009. április 24-i vélemény (a Hivatalos Lapban még nem tették közzé).
   
      (2)  2009. április 20-i vélemény (HL C 106., 2009.5.8., 1. o.).
   
      (3)  HL L 53., 2002.2.23., 1. o.
   
      (4)  A transzeurópai automatizált valós idejű bruttó elszámolású rendszerről (TARGET2) szóló, 2007. április 26-i EKB/2007/2 iránymutatásban (HL L 237., 2007.9.8., 1. o.) szereplő meghatározás szerint.”;